## Rješenje Ustavnog suda Republike Hrvatske broj:U-III-254/2007 od 25. travnja 2007

### NN 48/2007 (14.5.2007.), Rješenje Ustavnog suda Republike Hrvatske broj:U-III-254/2007 od 25. travnja 2007

# USTAVNI SUD REPUBLIKE HRVATSKE

**1657**

Ustavni sud Republike Hrvatske, u Vijeću za rješavanje postupovnih pretpostavki
za odlučivanje o ustavnim tužbama, u sastavu sudac Ivan Matija, predsjednik
Vijeća, te suci Marijan Hranjski i Nevenka Šernhorst, članovi Vijeća, u postupku
koji je ustavnom tužbom pokrenuo S. B., kojeg zastupa J. J., odvjetnik u K., na
sjednici održanoj 25. travnja 2007. godine, jednoglasno je donio

## RJEŠENJE

I. Ustavna tužba se odbacuje.
II. Ovo rješenje objavit će se u »Narodnim novinama«.

```
Obrazloženje
```

1. Podnositelj je podnio ustavnu tužbu protiv presude Upravnog suda Republike
Hrvatske, broj: Us-10201/2002 od 28. rujna 2006. godine, kojom je odbijena
njegova tužba podnesena protiv rješenja Ministarstva zaštite okoliša i
prostornog uređenja Republike Hrvatske, klasa: UP/II-362-02/02-04/3302, ur.
broj: 531-03/2-02-2/JF od 17. listopada 2002. godine, a kojim je rješenjem
odbijena žalba podnositelja izjavljena protiv rješenja Ministarstva zaštite
okoliša i prostornog uređenja, Uprave za inspekcijske poslove, Područne jedinice
u Zagrebu, klasa: UP/I-362-02/00-02/8839, ur. broj: 531-07/2-4/1-02-13 od 18.
rujna 2002. godine.
Navedenim rješenjem odbijen je zahtjev podnositelja za odgodom administrativnog
izvršenja istog tijela, klasa: UP/I-362-02/00-02/8839, ur. broj:
531-07/2-4/1-02-7 od 2. studenoga 2000. godine, a kojim je podnositelju naređeno
uklanjanje dijela pomoćne građevine izgrađene na k.č.br. 2091/3 k.o. Karlovac
II, U Karlovcu, na adresi Senjska 98b, izvedene bez lokacijske i građevne
dozvole.

*Ustavni sud nije nadležan za odlučivanje.*

2. Odredba članka 62. stavka 1. Ustavnog zakona o Ustavnom sudu Republike
Hrvatske (»Narodne novine«, broj 99/99, 29/02 i 49/02 – pročišćeni tekst, u
nastavku: Ustavni zakon) propisuje:
*»Svatko može podnijeti Ustavnom sudu ustavnu tužbu ako smatra da mu je
pojedinačnim aktom tijela državne vlasti... kojim je odlučeno o njegovim pravima
i obvezama ili o sumnji ili optužbi zbog kažnjivog djela, povrijeđeno ljudsko
pravo ili temeljna sloboda zajamčena Ustavom... (u daljnjem tekstu: ustavno
pravo)«.*
Sukladno tome, samo ona odluka kojom je nadležni sud meritorno odlučio o biti
stvari, odnosno o pravu ili obvezi ili o sumnji ili optužbi zbog kažnjivog djela
podnositelja, jest pojedinačni akt u smislu članka 62. stavka 1. Ustavnog zakona
u povodu kojega je Ustavni sud Republike Hrvatske, u postupku pokrenutom
ustavnom tužbom, nadležan štititi ljudska prava i temeljne slobode podnositelja,
zajamčene Ustavom Republike Hrvatske.
3. U ustavnosudskom postupku ocijenjeno je da osporavana presuda Upravnog suda
Republike Hrvatske od 28. rujna 2006. godine, donijeta u upravnom sporu
pokrenutom protiv upravnih akata kojima je odlučivano o odgodi administrativnog
izvršenja, ne predstavlja pojedinačni akt u smislu članka 62. stavka 1. Ustavnog
zakona protiv kojeg bi Ustavni sud bio nadležan pružiti ustavnosudsku zaštitu.
4. Slijedom iznijetoga, na temelju članka 72. Ustavnog zakona, riješeno je kao u
izreci.
5. Objava ovog rješenja temelji se na članku 29. stavku 1. Ustavnog zakona.

Broj: U-III-254/2007
Zagreb, 25. travnja 2007.

USTAVNI SUD REPUBLIKE HRVATSKE
Predsjednik Vijeća
**mr. sc. Ivan Matija**, v. r.

Rješenje, NN 48/2007-1657
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)